Meditácie nad listom sv. Petra (7)

13 Ktože vám uškodí, ak budete horliví v dobrom?!14 Ale ak aj trpíte pre spravodlivosť, ste blahoslavení. Neľakajte sa ich hrozieb a neplašte sa,15 ale uctievajte sväto Krista, Pána, vo svojich srdciach, stále pripravení obhájiť sa pred každým, kto vás vyzýva zdôvodniť nádej, ktorá je vo vás.16 Robte to však skromne, s bázňou a s dobrým svedomím, aby sa tí, čo tupia váš dobrý život v Kristovi, zahanbili práve v tom, z čoho vás osočujú.17 Lebo je lepšie trpieť za dobré skutky, ak je to Božia vôľa, ako za zlé.18 Veď aj Kristus raz navždy trpel za hriechy, spravodlivý za nespravodlivých, aby vás priviedol k Bohu. Bol usmrtený v tele, ale Duchom oživený.19

1Pt 3,13-19

1. Sv. Peter povzbudzuje veriacich k vytrvalosti v dobrote. *Ktože vám uškodí, ak budete horliví v dobrom?!* Zaiste konanie dobra predpokladá alebo má v sebe nádej, že získa aj ostatných pre dobro. No samozrejme, skúsenosť života veriacich vie, že mnohokrát ako odplata za dobrotu prichádza zloba, nepochopenie. Je teda možné *trpieť pre spravodlivosť*, ba čo viac spája sa to s blahoslavenstvom, ktoré vyslovil Kristus. Túto skutočnosť nachádzame dokonca aj v gréckej múdrosti, keď Sokrates hovorí svojej lamentujúcej manželke nariekajúcej nad jeho nespravodlivým odsúdením takto: Nelamentuj. Čo je lepšie? Trpieť ako vinný alebo ako nevinný? (Horšie by bolo, keby som trpel ako vinný)

2. *Neľakajte sa ich hrozieb, neplašte sa*. Odvaha, sila, to je jeden z prvých podstatných darov Ducha. Nespájajme si ju s nejakou schopnosťou hazardovať. **Odvaha je *pokojne pokračovať v práci, v plnení povinností,******nech by sa dialo okolo nás čokoľvek***. Ako ľahko sa zľakneme, znechutíme.

3. ***Uctievajte Krista vo svojich srdciach.***Život viery je ukrytý v našom vnútri. Poznať Krista (z evanjelia i zo skúsenosti viery), milovať Krista, myslieť na neho, ďakovať mu. Kresťan bez vnútorného života s Kristom nie je kresťanom. Odtiaľ pramení naša radosť i nádej. Nedá mi, aby sme si znovu nepripomenuli krásne vyjadrenia pápeža Františka v Evangelii gaudium: *Môžem povedať, že tie najkrajšie a najspontánnejšie radosti, ktoré som počas svojho života zažil, boli radosti veľmi chudobných ľudí, ktorí toho mali naozaj veľmi málo. Pamätám si tiež opravdivú radosť tých, ktorí si aj uprostred náročných pracovných povinností dokázali zachovať veriace, štedré a jednoduché srdce. Rozličnými spôsobmi tieto radosti vyvierajú z prameňa veľkej Božej lásky, ktorá sa prejavila v Ježišovi Kristovi.* (EG 7)

4. ***Pripravení obhájiť svoju nádej.*** Sv. Peter vyzýva kresťanov obrániť, obhájiť alebo zdôvodniť svoju nádej. To sa môže diať viacerými spôsobmi.

4.1. Na prvom mieste je to **svedectvo života**, *vernosť hodnotám* a *odmietnutie slúžiť tomu, čo sa leskne*, čo sa zdá dôležité.

4.2. Na druhom mieste sú to **primerané vedomosti o svojej viere.** Nie každý veriaci môže byť doktor teológie, filozofie alebo histórie. Má sa však usilovať o primerané poznatky, aby vedel sebe i svojim najbližším preukázať, že veriť neznamená slepo prijímať to, čo sa mi povie alebo používať naivné nepodložené argumentácie. Vedieť zdôvodniť svoju vieru znamená aj to, že viem ukázať cestu tam, kde je možné dostať primerané odpovede. Nie sme povinní presviedčať niekoho o pravdách našej viery v 5 minútovej diskusii, kde kritici viery Cirkvi vedia vysloviť tie najrôznejšie protirečenia alebo obvinenia, ale nemajú trpezlivosť a ochotu hľadať hlboké základy našej pravdy.

4.3. Do tejto skutočnosti patrí aj **ochota počúvať ľudí okolo nás**, poznať ich otázky a výhrady voči viere a hľadať, spolu s inými, ako im priniesť primerané odpovede.

5. ***Robte to skromne***. Kto je presvedčení o svojej pravde, často podľahne pýche, ba aj násiliu. Toto však nebola Kristova cesta. On vydal svedectvo svojej pravdy skromne. Vedel povedať nahlas i rázne, vedel priniesť kritiku, ale nikdy sa neuchýlil k použitiu moci na presadenie svojej pravdy, radšej trpel. Ako málo sympatie získava Kristova pravda, ak ju neohlasujeme skromne a nezištne.

Pevne verím, že týchto pár podnetov nám pomôže na ceste pôstneho pokánia:

* byť horlivejším v dobrom
* vytrvať v dobrom aj napriek prekážkam
* prehĺbiť život vnútornej modlitby
* primerane prehĺbiť moje poznatky v oblasti viery
* trpezlivo a pozorne počúvať ľudí
* dbať na skromnosť. Nikdy neprepadnúť panike a odsudzovaniu pri morálne nebezpečných projektoch rôznych lobistických skupín. Vždy argumentovať pokojne a s láskou. Podobne to však platí aj pri sporoch v spoločenstve alebo v rodine.

Požehnaný čas pôstu